ບໍລິສັດ Facebook ເລີ້ມຂາຍຮຸ້ນ ໃຫ້ມະຫາຊົນແລ້ວ (ວີດີໂອ)
ຮຸ້ນຂອງບໍລິສັດ Facebook ບໍ່ໄດ້ຖີບໂຕສູງຂຶ້ນຢ່າງຫຼວງຫຼາຍ ດັ່ງທີ່ພວກນັກລົງທຶນບາງຄົນ ຄາດຫວັງໄວ້
Facebook ຊຶ່ງເປັນເວັບໄຊທ໌ສື່ສັງຄົມທີ່ໃຫຍ່ທີ່ສຸດໃນໂລກ ໄດ້ເລີ່ມຂາຍຮຸ້ນຂອງຕົນໃຫ້ ແກ່ມະຫາຊົນແລ້ວ ໃນມື້ວັນສຸກວານນີ້ ໂດຍລາຄາຮຸ້ນໃນຂັ້ນຕົ້ນແມ່ນ 38 ໂດລາ ແຕ່ກົງກັນຂ້າມກັບຄວາມຄາດຫວັງຂອງພວກນັກລົງທຶນບາງຄົນ ຄືລາຄາຮຸ້ນຂອງ Facebook ບໍ່ໄດ້ຖີບໂຕສູງຂຶ້ນໃນການຊື້ຂາຍມື້ທຳອິດ ຫຼັງຈາກໄດ້ໂດດຂຶ້ນ 10 ກວ່າ ເປີເຊັນ ໃນໄລຍະສອງສາມນາທີທຳອິດຂອງການຊື້ຂາຍແລ້ວ ຮຸ້ນຂອງ Facebook ກໍ ມີລາຄາແຕ່ພຽງ 38 ໂດລາກັບ 23 ເຊັນທໍ່ນັ້ນ ໃນຕອນອັດຕະຫຼາດ ເຖິງແມ່ນວ່າການເລີ່ມຕົ້ນ ໄດ້ດຳເນີນໄປບໍ່ຄ່ອຍດີປານໃດ ແຕ່ພວກນັກວິເຄາະກ່າວວ່າ ຈຳນວນຮຸ້ນທີ່ຊື້ຂາຍກັນແມ່ນຢູ່ໃນປະລິມານທີ່ສູງ ຮຸ້ນຂອງ Facebook ໄດ້ຊື້ຂາຍກັນ ພາຍໃຕ້ສັນຍາລັກ FB ທ່ານ Mark Zuckerberg ຫົວໜ້າບໍລິຫານຂອງບໍລິສັດ Facebook ໄດ້ໃຫ້ສັນຍານເລີ່ມ ການຊື້ຂາຍຜ່ານຕະຫຼາດຮຸ້ນ Nasdaq ທີ່ນະຄອນນິວຢອກດ້ວຍການບີບກະດິງທີ່ຄວບຄຸມ ຈາກສຳນັກງານໃຫຍ່ຂອງບໍລິສັດທີ່ຕັ້ງຂ້າມທະວີບຢູ່ ທີ່ລັດຄາລີຟໍເນຍ ເວັບໄຊທ໌ຕາໜ່າງສື່ສັງຄົມ ທີ່ໄດ້ຮັບຄວາມນິຍົມສູງ ຊຶ່ງມີຜູ້ຊົມໃຊ້ 900 ລ້ານຄົນ ຢູ່ໃນທົ່ວ ໂລກນັ້ນ ໄດ້ຮັບເງິນຫຼາຍກວ່າ 16 ພັນລ້ານໂດລາຈາກການຂາຍຮຸ້ນ ນີ້ແມ່ນນຶ່ງໃນການ ເປີດຕົວກ່ຽວກັບຂາຍຮຸ້ນທີ່ໃຫຍ່ທີ່ສຸດໃນປະຫວັດສາດຂອງບໍລິສັດສະຫະລັດ ແລະມີແຕ່ບໍ ລິສັດໃຫ້ບໍລິການດ້ານການເງິນ Visa ແລະ ບໍລິສັດຜະລິດລົດໂອໂຕ General Motors ທໍ່ນັ້ນທີ່ເປັນຄູ່ແຂ່ງ ການສະເໜີຂາຍຮຸ້ນ ເຮັດໃຫ້ມູນຄ່າຂອງບໍລິສັດ Facebook ມີຢ່າງ ນ້ອຍ 104 ພັນລ້ານໂດລາ ຊຶ່ງເຮັດໃຫ້ບໍລິສັດນີ້ກາຍເປັນນຶ່ງ ໃນບັນດາບໍລິສັດທີ່ມີມູນຄ່າ ສູງທີ່ສຸດຢູ່ໃນສະຫະລັດ